Nuuk: Klassit meeqqeriviillu marlunngorpat ammaqqissapput | Sermitsiaq.AG\nNuummi Timmiaaqqat, AKO Narsarmiutaq USK-imilu klassit pingasut coronamik tunillatsittoqarsimanera pissutigalugu matoqqatinneqartut marlunngorpat ammaqqissapput.\nMonday, 13. September 2021 - 15:39\nNuummi klassit sisamat meeqqeriviillu pingasut Coronamik tunillatsittoqarsimanera pissutigalugu sapaatip akunnerani kingullermi matoqqatinneqarsimapput. Tunillaatiararsuaq Delta-varianti pineqarmat tunillatsissimasut tamarmik misissoteqqinnermi tunillatseqqajunnaarsimallutik nalunaarfigineqarnissamik tungaanut, ulluni arfineq-marlunni angerlarsimaannartussanngorlugit angerlartinneqarsimapput.\nMarlunngorpat Timmiaaqqat, Narsarmiutaq USK-imilu klassit pingasut ammaqqinneqassapput, ASK-imili klassi ataaseq septembarip 16-iani ammaqqinneqassalluni. Kommuneqarfik Sermersuumit ataasinngornerup ualiani taamatut ilisimatitsipput.\nNunatsinni Nakorsaaneq peqatigalugu meeqqeriviit atuarfinnilu klassit ammaqqinneqarnissaat aalajangiunneqarsimavoq.\nMeeqqerivimmi Timmiaaqqani, AKO Narsarmiutami USK-imilu klassini pingasuni meeqqat sulisullu ullumi ataasinngornermi misissoqqinneqarput. Misissortinnermi tunillatsissimanngittut uteqqissinnaasut ilisimatitsissutigineqarpoq.\nAKO Illumi ASK-imilu klassimi ataatsimi meqqat inersimasullu septembarip 15-iani misissoqqinneqassapput. Tunillatsissimanngittut tallimanngornermi septembarip 16-ani uteqqissinnaapput.\nInuit misissortissimanngitsut atuarfiup meeqqeriviulluunniit matuneranit ullut 14-it qaangiunneqarnni aatsaat atuarfimmut meeqqerivimmulluunniit utersinnaapput. Tassa Timmiaaqqat, Narsarmiutaq USK-ilu septembarip 24-at taakku aatsaat uterfigisinnaavaat, kiisalu Illu ASK-ilu septembarip 26-ani aatsaat uterfigineqarsinnaallutik. Meeqqat marluk inorlugit ukiullit kisimik piumasaqaammut tassunga ilaatinneqanngillat, tassa ilaqutariinni tunillaasimasutut ilisimaneqanngitsumit tunillatsissimanngittuneersuusut, kommuni ilisimatitsivoq.